## Pravilnik o načinu izračuna pokazatelja likvidnosti i najmanjoj vrijednosti pokazatelja likvidnosti društava za osiguranje

### NN 78/2006 (14.7.2006.), Pravilnik o načinu izračuna pokazatelja likvidnosti i najmanjoj vrijednosti pokazatelja likvidnosti društava za osiguranje

# HRVATSKA AGENCIJA ZA NADZOR FINACIJSKIH USLUGA

1874

Na temelju članka 101. stavak 1. točka 8. Zakona
o osiguranju (»Narodne novine« broj 151/2005) Hrvatska agencija za nadzor
financijskih usluga donijela je na sjednici održanoj 6. srpnja 2006.godine

## PRAVILNIK

### O NAČINU IZRAČUNA POKAZATELJA LIKVIDNOSTI I NAJMANJOJ VRIJEDNOSTI POKAZATELJA LIKVIDNOSTI DRUŠTAVA ZA OSIGURANJE

PREDMET PRAVILNIKA

Članak 1.

(1) Ovim Pravilnikom uređuje se:

– način izračuna pokazatelja likvidnosti i
najmanju vrijednost pokazatelja likvidnosti društva za osiguranje,

– najmanju vrijednost pokazatelja likvidnosti
(koeficijent likvidnosti) te

– sadržaj, način i rokove izvještavanja Hrvatske
agencije za nadzor financijskih usluga (u daljnjem tekstu: Agencija) o nastupu
nemogućnosti pravodobnog izvršavanja plaćanja dospjelih obveza.

(2) Odredbe ovog Pravilnika na odgovarajući
način se primjenjuju i na društva koja obavljaju poslove reosiguranja, društva
za uzajamno osiguranje te pool osiguranja.

POKAZATELJ LIKVIDNOSTI

Članak 2.

Pokazatelj likvidnosti društva za osiguranje je
omjer između likvidnih sredstava i dospjelih obveza društva.

LIKVIDNA SREDSTVA
DRUŠTVA ZA OSIGURANJE

Članak 3.

Likvidna sredstva društva za osiguranje čine:

1. stanje sredstava na računima društva,

2. stanje sredstava na deviznim računima društva
prema srednjem tečaju HNB-a na dan izrade izvješća,

3. stanje sredstava u blagajni,

4. depoziti po viđenju (a-vista
depoziti),

5. oročeni depoziti koji se mogu bezuvjetno razročiti,

6. ostali vrijednosni papiri koje je moguće trenutno
unovčiti radi pravodobnog podmirenja dospjelih obveza,

DOSPJELE OBVEZE

Članak 4.

Dospjele obveze društva za osiguranje čine:

1. dospjele obveze društva prema korisnicima
usluga sukladno ugovoru o osiguranju,

2. dospjele obveze društva iz financijskih aktivnosti
i

3. ostale dospjele tekuće obveze.

NAJMANJA VRIJEDNOST
POKAZATELJA LIKVIDNOSTI DRUŠTVA ZA OSIGURANJE

Članak 5.

Društvo za osiguranje ispunjava najmanju
vrijednost pokazatelja likvidnosti, ako dnevno postoji financijska ravnoteža
između novca raspoloživog za plaćanje i obveza dospjelih za plaćanje, odnosno
ako je pokazatelj likvidnosti jednak 1 ili veći od 1, što proizlazi iz omjera
ukupnih dnevnih likvidnih sredstava i dospjelih obveza. U slučaju da je
pokazatelj likvidnosti manji od 1, društvo je nelikvidno.

IZRAČUNAVANJE
POKAZATELJA LIKVIDNOSTI DRUŠTVA ZA OSIGURANJE

Članak 6.

(1) Društvo za osiguranje sukladno članku 102.
stavak 3. Zakona o osiguranju (u daljnjem tekstu: Zakona) dužno je dnevno
izračunavati: iznos likvidnih sredstava iz članka 3.; visinu dospjelih obveza
iz članka 4.; te pokazatelj likvidnosti iz članka 2. ovog Pravilnika.

(2) Pored navedenog društvo je dužno radi
osiguranja likvidnosti svaki prvi radni dan u tjednu za narednih šest dana
planirati mogući poznati priliv te odliv novčanih sredstava.

(3) Društvo za osiguranje dnevno izračunava
iznose likvidnih sredstava na obrascu »Likv-1« koji
je sastavni je dio ovog Pravilnika.

Ispunjene obrasce »Likv-1«
društvo za osiguranje dužno je pohranjivati u svojoj arhivi, te na zahtjev Agencije
omogućiti uvid u traženu dokumentaciju za potrebe obavljanja nadzora, odnosno
dostaviti Agenciji na njezin pisani zahtjev.

IZVJEŠTAVANJE HRVATSKE
AGENCIJE ZA NADZOR FINANCIJSKIH USLUGA U SLUČAJU NASTANKA NEMOGUĆNOSTI
PRAVODOBNOG IZVRŠAVANJA PLAĆANJA DOSPJELIH OBVEZA DRUŠTVA ZA OSIGURANJE

Članak 7.

(1) Uprava društva za osiguranje, najkasnije u
roku od 24 sata po nastanku nemogućnosti izvršavanja plaćanja dospjelih obveza,
a sukladno članku 158. stavak 3. Zakona, dužna je izvijestiti Agenciju.

(2) Obavijest iz prethodnog stavka ovog članka
mora obuhvatiti ukupnu visinu i strukturu likvidnih sredstava i dospjelih
neplaćenih obveza društva za osiguranje, kao i razloge nemogućnosti izvršenja
plaćanja te poduzete aktivnosti za otklanjanje privremene nemogućnosti
izvršenja plaćanja.

(3) Društvo za osiguranje dužno je u Obavijesti
iz stavka 1. ovog članka, posebno navesti poduzete mjere odnosno pojedinosti o
izvoru sredstava koje je koristilo ili će koristiti za premošćivanje
nelikvidnosti.

(4) Društvo za osiguranje uz Obavijest iz stavka
1. ovog članka mora priložiti izračun pokazatelja likvidnih sredstava na
obrascu Likv-1 za isti dan.

STUPANJE PRAVILNIKA NA
SNAGU

Članak 8.

Ovaj Pravilnik stupa na snagu 8 dana od dana
objave u »Narodnim novinama«.

Klasa: 011-01/06-01/24

Urbroj: 326-01/06-1

Zagreb, 6. srpnja 2006.

Predsjednik Uprave

**Ante Samodol, v. r**

**Likv-1**

> > Izračun pokazatelja likvidnih sredstava

Društvo: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MBS: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| **Redni broj** | **Opis** | **Stanje** | **Napomena** |
| **1** | **2** | **3** | **4** |
| 1. | novac na računu |  |  |
| 2. | novac u blagajni |  |  |
| 3. | novac na deviznim računima |  |  |
| 4. | depoziti a  vista |  |  |
| 5. | oročeni depoziti koji se mogu bezuvjetno  razročiti |  |  |
| 6. | ostali vrijednosni papiri |  |  |
| 7. | **Ukupna likvidna sredstva** |  |  |
| 8. | dospjele obveze iz poslovanja osigurateljne djelatnosti |  |  |
| 9. | dospjele obveze iz financijskih aktiv­nosti |  |  |
| 10. | ostale dospjele obveze |  |  |
| 11. | **Ukupne dospjele obveze** |  |  |
| 12. | **Pokazatelj likvidnosti (7)/(11)** |  |  |

Potpis ovlaštene osobe društva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pravilnik, NN 78/2006-1874